Document ID: 31999R2680

Title and Content:
ΚΑΝΟΝΙΣΜΟΣ (ΕΚ) αριθ. 2680/1999 ΤΗΣ ΕΠΙΤΡΟΠΗΣ της 17ης Δεκεμβρίου 1999 για την έγκριση συστήματος αναγνώρισης ταύρων που προορίζονται για πολιτιστικές και αθλητικές εκδηλώσεις Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας(1), και ιδίως το άρθρο 4 παράγραφος 1, τις αιτήσεις που υπέβαλε η Ισπανία, η Πορτογαλία και η Γαλλία, Εκτιμώντας: (1) ότι η Ισπανία, η Πορτογαλία και η Γαλλία υπέβαλαν αιτήσεις σχετικά με την αναγνώριση ταύρων που προορίζονται για πολιτιστικές και αθλητικές εκδηλώσεις, λόγω δυσχερειών που συνδέονται με την τοπική παράδοση· (2) ότι δικαιολογείται να ληφθούν υπόψη οι αιτήσεις αυτές, με την προϋπόθεση ότι το σύστημα που θα προβλεφθεί παρέχει εγγυήσεις ισοδύναμες με εκείνες των συστημάτων που προβλέπονται από τον κανονισμό (ΕΚ) αριθ. 820/97· ότι οι ειδικές διατάξεις που θα θεσπιστούν για ταύρους που προορίζονται για πολιτιστικές και αθλητικές εκδηλώσεις πρέπει να περιορίζονται μόνο στα ενώτια· ότι τα υπόλοιπα στοιχεία του συστήματος αναγνώρισης, όπως ορίζει το άρθρο 3 του κανονισμού (ΕΚ) αριθ. 820/97, πρέπει να εφαρμοστούν σύμφωνα με την ισχύουσα κοινοτική νομοθεσία· (3) ότι, για τους ταύρους που προορίζονται για πολιτιστικές και αθλητικές εκδηλώσεις, η αρμόδια αρχή πρέπει να επιλέγει έναν από τους ακόλουθους τρόπους σήμανσης: α) δύο πλαστικά ενώτια, β) ένα ή δύο μεταλλικά ενώτια μαζί με σήμανση με πυρακτωμένο σίδερο ή γ) ένα πλαστικό ενώτιο μαζί με σήμανση με πυρακτωμένο σίδερο· ότι, σε κάθε περίπτωση, τα δύο ενώτια που προβλέπονται από την ισχύουσα κοινοτική νομοθεσία, τα ζώα αυτά πρέπει να φέρουν ή πρέπει να συνοδεύονται απ' αυτά όταν αποτελούν αντικείμενο ενδοκοινοτικού εμπορίου· (4) ότι τα ενώτια μπορούν να αφαιρούνται από τα ζώα που προορίζονται για τέτοιες εκδηλώσεις πριν από τη μετακίνησή τους στον τόπο στον οποίο οργανώνεται μια τέτοια εκδήλωση ή κατά την απομάκρυνσή τους από την αγέλη· ότι, σε περίπτωση αφαίρεσης των δύο ενωτίων κατά την απομάκρυνσή τους από την αγέλη, τα συγκεκριμένα αυτά ζώα πρέπει να σημαδεύονται με πυρακτωμένο σίδερο· (5) ότι πρέπει να προβλεφθεί η κατάλληλη σχέση μεταξύ όλων των στοιχείων αναγνώρισης, ώστε να εξασφαλίζεται συνέπεια και ακρίβεια· (6) ότι οι ειδικές αυτές διατάξεις πρέπει να εφαρμόζονται σε όλα τα κράτη μέλη, επειδή οι ταύροι που προορίζονται για πολιτιστικές και αθλητικές εκδηλώσεις μπορεί να εκτρέφονται σε άλλα κράτη μέλη, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο παρών κανονισμός αφορά ταύρους που προορίζονται για πολιτιστικές και αθλητικές εκδηλώσεις που είναι εγγεγραμμένοι στα βιβλία (μητρώα) αγελών των ακόλουθων οργανώσεων: α) - "Asociación nacional de ganaderías de Lidia", - "Asociación de ganaderos de Lidia Unidos", - "Agrupación Española de Reses Bravas", - "Unión de Criadores de Toros de Lidia", της φυλής "Raza bovina de Lidia", για ζώα που γεννήθηκαν στην Ισπανία· β) "Associação de Criadores de Toiros de Lide" της φυλής "Brava", για ζώα που γεννήθηκαν στην Πορτογαλία· γ) "Association des éleveurs Français de taureaux de combat" της φυλής "Brave" ή "de combat" και "Association des éleveurs de la Raço di biou" της φυλής "Camargue" ή "Raço di biou", για ζώα που γεννήθηκαν στη Γαλλία (συμπεριλαμβανομένων των διασταυρώσεών τους). Άρθρο 2 1. Τα ζώα που καθορίζονται στο άρθρο 1 υπόκεινται στις ειδικές διατάξεις που θεσπίζονται στις παραγράφους 2 έως 5. 2. Η αρμόδια αρχή επιλέγει έναν από τους ακόλουθους τρόπους σήμανσης των ζώων: - δύο πλαστικά ενώτια, - ένα ή δύο μεταλλικά ενώτια μαζί με σήμανση με πυρακτωμένο σίδερο, - ένα πλαστικό ενώτιο μαζί με σήμανση με πυρακτωμένο σίδερο. 3. Η αρμόδια αρχή μπορεί να αφαιρεί τα ενώτια από τα ζώα που προορίζονται για τέτοιες εκδηλώσεις, πριν από τη μετακίνησή τους στον τόπο στον οποίο οργανώνεται μια τέτοια εκδήλωση ή κατά την απομάκρυνσή τους από την αγέλη. Σε περίπτωση αφαίρεσης των δύο ενωτίων κατά την απομάκρυνσή τους από την αγέλη, τα συγκεκριμένα αυτά ζώα πρέπει να σημαδεύονται ταυτόχρονα με πυρακτωμένο σίδερο. 4. Σε κάθε περίπτωση, ο κάτοχος αυτών των ζώων πρέπει να διαθέτει τα δύο ενώτια σύμφωνα με την ισχύουσα κοινοτική νομοθεσία. Όταν τα ζώα αυτά αποτελούν αντικείμενο ενδοκοινοτικού εμπορίου, πρέπει να φέρουν αυτά τα δύο ενώτια ή πρέπει να συνοδεύονται απ' αυτά κατά τη διάρκεια της μετακίνησής τους. 5. Πρέπει να προβλεφθεί για όλα τα στοιχεία αναγνώρισης να συνδέονται με κατάλληλες μεταξύ τους σχέσεις, ώστε να εξασφαλίζεται συνέπεια και ακρίβεια. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 1999.

Classification Labels:
265
27

Label Descriptions:
{"265": "Ιδιωτικό Διεθνές Δίκαιο", "27": "ΔΙΚΑΙΟ"}

EuroVoc IDs (Original): 2459
566
5962
1700

EuroVoc IDs (Expanded): 2459
566
5962
1700

Dataset Source: meu

Split: train